Predsjednik Obama pozdravio sporazum o otpisu polovine grčkog nacionalnog duga
Svjetske su burze vrlo dobro reagirale na sporazum iz Bruxellesa. 
Njemačka kancelarka Angela Merkel izjavila je da su ona i njezini kolege učinili 'ono što se moralo učiniti'. Predsjednik Barack Obama pozdravio je sporazum europskih čelnika o otpisu polovine grčkog nacionalnog duga te jačanju fonda za sanaciju zaduženih država euro zone. Predsjednik je rekao da sporazum predstavlja 'temelj od kritične važnosti' u rješavanju financijske krize u euro zoni. Dodao je da će Sjedinjene Države pomoći europskim saveznicima. Svjetske su burze vrlo dobro reagirale na danas postignuti sporazum u Bruxellesu. Dionice su na pariškoj burzi rasle za šest posto, na frankfurtskoj pet, a na burzi u Londonu gotovo tri posto. Wall Street je u podne bilježeio rast dionica za više od dva posto. Europski čelnici okupljeni u glavnom gradu Belgije smatraju da je ovo kraj dvije godine duge krize te da će pomoću ovog sporazuma Grčka stabilizirati svoju ekonomiju. Njemačka kancelarka Angela Merkel izjavila je da su ona i njezini kolege učinili 'ono što se moralo učiniti'. Predsjednik Francuske Nicolas Sarkozy izjavio je da je sporazum 'vjerodostojan i ambiciozan plan', a grčki premijer George Papandreou smatra da ovaj dokument 'otvara novo poglavlje' u povijesti njegove zemlje. Grčki je dug ovim smanjen za oko 140 milijardi dolara.